Στην έκθεση σύγκλισης της Ευρωπαϊκής Επιτροπής αξιολογείται η πρόοδος που έχουν επιτελέσει τα κράτη μέλη της Ευρωπαϊκής Ένωσης (ΕΕ) που δεν έχουν ακόμη υιοθετήσει το ευρώ (Βουλγαρία, Ουγγαρία, Πολωνία, Ρουμανία, Σουηδία και Τσεχία) στην εκπλήρωση των υποχρεώσεων προκειμένου να συμμετέχουν στην Οικονομική και Νομισματική Ένωση. Η Δανία διαπραγματεύτηκε την εξαίρεσή της πριν από την υιοθέτηση της Συνθήκης του Μάαστριχτ, και δεν συμμετέχει στο τρίτο στάδιο της Οικονομικής και Νομισματικής Ένωσης. Επομένως, δεν καλύπτεται από την έκθεση. Η έκθεση: εξετάζει τη συμβατότητα της εθνικής νομοθεσίας με τη Συνθήκη για τη λειτουργία της Ευρωπαϊκής Ένωσης (ΣΛΕΕ) και το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (ΕΚΤ)· αξιολογεί τις οικονομικές επιδόσεις με βάση τα τέσσερα κριτήρια σύγκλισης τα οποία θεσπίζονται με το άρθρο 140 και στο πρωτόκολλο αριθ. 13 της ΣΛΕΕ· λαμβάνει υπόψη άλλους παράγοντες που σχετίζονται με την οικονομική ολοκλήρωση και τη σύγκλιση, όπως το ισοζύγιο πληρωμών και την ολοκλήρωση της αγοράς· συνοδεύεται από την ανεξάρτητη έκθεση σύγκλισης 2024 που εκπονήθηκε από την Ευρωπαϊκή Κεντρική Τράπεζα. Η έκθεση σύγκλισης εξετάζει αν: οι νομοθεσίες των κρατών μελών, συμπεριλαμβανομένου του καταστατικού της εθνικής κεντρικής τους τράπεζας, συνάδουν με τα άρθρα 130 και 131 της ΣΛΕΕ, καθώς και με το καταστατικό του Ευρωπαϊκού Συστήματος Κεντρικών Τραπεζών (ΕΣΚΤ) και της ΕΚΤ· τα κράτη μέλη πληρούν τα κριτήρια σύγκλισης επιτυγχάνοντας: υψηλό βαθμό σταθερότητας των τιμών, που μετράται με βάση μέσο ποσοστό πληθωρισμού 12 μηνών που να μην υπερβαίνει κατά 1,5 ποσοστιαίες μονάδες τον μέσο όρο των τριών κρατών μελών με τις καλύτερες επιδόσεις (Κάτω Χώρες, Ιταλία και Λετονία), και το οποίο υπολογίστηκε στο 4,1 % τον Μάιο του 2024, βιωσιμότητα των δημοσίων οικονομικών, καθοριζόμενη από την απουσία διαδικασίας υπερβολικού ελλείμματος για το εκάστοτε κράτος μέλος, σταθερότητα των συναλλαγματικών ισοτιμιών, όπου το κράτος μέλος τηρεί τα κανονικά περιθώρια διακύμανσης εντός του μηχανισμού συναλλαγματικών ισοτιμιών του ευρωπαϊκού νομισματικού συστήματος II (ΕΝΣ II) χωρίς σοβαρή ένταση για δύο τουλάχιστον έτη και χωρίς μονομερώς να υποτιμά το νόμισμά του έναντι του ευρώ, σύγκλιση των μακροπρόθεσμων επιτοκίων, η οποία επιτυγχάνεται με μέσο μακροπρόθεσμο επιτόκιο για ένα έτος που να μην υπερβαίνει κατά δύο ποσοστιαίες μονάδες τον μέσο όρο των τριών οικονομιών της ΕΕ με τις καλύτερες επιδόσεις στη σταθερότητα των τιμών, ο οποίος υπολογίστηκε σε 5,5 % τον Μάιο του 2024. Αρκετοί σημαντικοί οικονομικοί κλυδωνισμοί και πολιτικές εξελίξεις επηρέασαν την αξιολόγηση σύγκλισης της Επιτροπής. Σε αυτούς περιλαμβάνονται η συνεχιζόμενη πλήρους κλίμακας εισβολή της Ρωσίας στην Ουκρανία, η χρήση της ενέργειας ως πολιτικό όπλο, και η αύξηση των τιμών της ενέργειας, των τροφίμων και άλλων βασικών προϊόντων, με αποτέλεσμα ο πληθωρισμός στην ΕΕ να κορυφωθεί στο 11,5 % τον Οκτώβριο του 2022. Η έκθεση καταλήγει στο συμπέρασμα: μόνο η Σουηδία πληροί το κριτήριο της σταθερότητας των τιμών· η Βουλγαρία, η Σουηδία και η Τσεχία πληρούν το κριτήριο των δημόσιων οικονομικών· μόνο η Βουλγαρία πληροί το κριτήριο της συναλλαγματικής ισοτιμίας· το βουλγαρικό λεβ συμμετέχει στον ΕΝΣ ΙΙ επί τέσσερα χρόνια χωρίς εντάσεις· η Βουλγαρία, η Τσεχία και η Σουηδία πληρούν το κριτήριο της σύγκλισης των μακροπρόθεσμων επιτοκίων· η νομική συμβατότητα έχει επιτευχθεί μόνο από τη Βουλγαρία (υπό τις προϋποθέσεις και τις ερμηνείες που αναφέρονται στην έκθεση), ενώ η εθνική νομοθεσία των άλλων πέντε κρατών μελών που δεν ανήκουν στη ζώνη του ευρώ δεν είναι πλήρως συμβατή με το δίκαιο της ΕΕ. Η έκθεση σύγκλισης της ΕΚΤ του 2024 περιλαμβάνει τα ακόλουθα σημεία. Τα κράτη μέλη που δεν ανήκουν στη ζώνη του ευρώ έχουν επιτελέσει περιορισμένη πρόοδο ως προς τη συμμόρφωση με τα κριτήρια σύγκλισης σε σχέση με την έκθεση σύγκλισης της ΕΚΤ του 2022, γεγονός που αντανακλά τις δύσκολες οικονομικές συνθήκες. Τον Μάιο του 2024, όλα τα υπό εξέταση κράτη μέλη κατέγραψαν μέσο πληθωρισμό 12 μηνών άνω της τιμής αναφοράς για το κριτήριο της σταθερότητας των τιμών. Το βουλγαρικό λεβ είναι το μόνο νόμισμα που συμμετέχει στον ΕΝΣ ΙΙ. Τα νομίσματα των άλλων υπό εξέταση κρατών μελών λειτουργούν υπό διαφορετικά καθεστώτα συναλλαγματικών ισοτιμιών. Και στα έξι εξεταζόμενα κράτη μέλη, ο πληθωρισμός βάσει του εναρμονισμένου δείκτη τιμών καταναλωτή (ΕνΔΤΚ) υπερβαίνει την τιμή αναφοράς. Τρία κράτη μέλη (Ουγγαρία, Πολωνία και Ρουμανία) δεν συμμορφώνονται με το κριτήριο των μακροπρόθεσμων επιτοκίων, καθώς τα επιτόκια τους να είναι πάνω από την τιμή αναφοράς. Τα δημόσια οικονομικά βελτιώθηκαν στα περισσότερα κράτη μέλη μετά την πανδημία COVID-19, καθώς οι οικονομίες τους ανέκαμψαν και τα μέτρα στήριξης της πανδημίας σταδιακά καταργήθηκαν. Ωστόσο, στις περισσότερες περιπτώσεις, τα δημόσια ελλείμματα και οι δείκτες χρέους παραμένουν πάνω από τα προ της πανδημίας επίπεδα, εν μέρει λόγω των οικονομικών επιπτώσεων του ρωσικού επιθετικού πολέμου κατά της Ουκρανίας και των μέτρων δημοσιονομικής πολιτικής που ελήφθησαν ως απάντηση στις επακόλουθες υψηλές τιμές ενέργειας. Η ευρωστία των δημόσιων και των οικονομικών θεσμών αποτελεί σημαντικό παράγοντα για τη βιώσιμη σύγκλιση. Οι διεθνείς δείκτες δείχνουν ότι η ποιότητα των θεσμών και της διακυβέρνησης σε όλα τα υπό εξέταση κράτη μέλη, εκτός από τη Σουηδία, παραμένει ασθενέστερη από ό,τι σε άλλα κράτη μέλη της ΕΕ.